VENDIM
Nr. 53, datë 3.4.2019

MBI FILLIMIN E PROCEDURËS PËR MIRATIMIN E “RREGULLORES PËR KRITERET STANDARDE MINIMALE TË CILËSISË SË SHËRBIMIT DHE FURNIZIMIT TË RRJETEVE TË GAZIT NATYROR”

Në mbështetje të nenit 16 të ligjit nr. 43/2015, “Për sektorin e energjisë elektrike”, i ndryshuar, dhe të nenit 16, pika 18; nenit 48, pika 5; nenit 53 pika 5; nenit 89, pika 1 dhe 7; nenit 89, nenit 94 pikat 5 dhe 8 të ligjit nr. 102/2015, “Për sektorin e gazit natyror”, i ndryshuar, si dhe nenit 26 të “Rregullave të organizimit, funksionimit dhe procedurave të ERE-s”, miratuar me vendimin e Bordit të ERE-s, nr. 96, datë 17.6.2016, Bordi i ERE-s, në mbledhjen e datës 3.4.2019, pasi shqyrtoi relacionin e përgatitur nga Drejtoritë Teknike mbi fillimin e procedurës për miratimin e “Rregullores për kriteret standarde minimale të cilësisë së shërbimit dhe furnizimit të rrjeteve të gazit natyror”, konstatoi se: 
- Bazuar në autoritetin që i është dhënë dhe në përputhje me përcaktimet e ligjit nr. 102/2015, “Për sektorin e gazit natyror”, i ndryshuar, nenit 16, pika 18, ERE ka kompetencën të hartojë Draft-Rregulloren për kriteret standarde minimale të cilësisë së shërbimit dhe furnizimit të rrjeteve të gazit natyror.
- Ky draft është hartuar në respektim të parashikimeve të dispozitave të ligjit nr. 102/2015, “Për sektorin e gazit natyror” i ndryshuar, duke dhënë orientim në lidhje me kriteret standarde minimale të cilësisë së shërbimit dhe furnizimit të rrjeteve të gazit natyror.
- Duke qenë se kërkesat minimale për cilësinë e shërbimit dhe furnizimit të sektorit të energjisë elektrike janë tashmë në një fazë të avancuar në sektorin e gazit natyror në nivelin e BE-së dhe Komunitetit të Energjisë (EnCom), lind nevoja të miratohen nga ERE edhe kërkesat për cilësinë e shërbimit dhe furnizimit në sektorin e gazit natyror, duke ndjekur të njëjtën rrugë. 
- Këshilli i Rregullatorëve Evropianë të Energjisë (CEER), për herë të parë e përfshiu gazin natyror në raportin e tij të 6-të BENCHMARKING, mbi cilësinë e furnizimit me energji elektrike dhe gaz në vitin 2016, ndërsa raporti i parë në nivel EnCom, “Cilësia e shërbimeve të shpërndarjes dhe furnizimit të gazit në komunitetin e energjisë”, u botua në nëntor 2018.
Për gjithë sa më sipër cituar bordi i ERE-s, 

VENDOSI:

1. Të fillojë procedurën për miratimin e “Rregullores për kriteret standarde minimale të cilësisë së shërbimit dhe furnizimit të rrjeteve të gazit natyror”.
2. Drejtoria Juridike dhe e Mbrojtjes së Konsumatorit të njoftojë palët e interesit për vendimin e Bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare. 
[bookmark: _GoBack]Për këtë vendim mund të kërkohet rishikim brenda 7 ditëve nga data e marrjes së vendimit në ERE dhe të bëhet ankim në Gjykatën Administrative Tiranë brenda 45 ditëve kalendarike nga botimi në Fletoren Zyrtare.

